钦定古今图书集成/明伦汇编/家范典/第015卷 > 《魏张揖博雅》 > 《蛊卦》
## 钦定古今图书集成/明伦汇编/家范典/第015卷 > 《魏张揖博雅》 > 《蛊卦》

初六：干父之蛊，有子，考无咎，厉终吉。

〈本义〉干如木之干，枝叶之所附而立者也。蛊者，前人已坏之绪，故诸爻皆有父母之象。子能干之，则饬治而振起矣。初六，蛊未深而事易济，故其占为“有子”，则能治蛊，而考得“无咎”，然亦危矣，戒占者宜如是，又知危而能戒，则终吉也。

《象》曰：“干父之蛊”，意承考也。

又

九三，干父之蛊，小有悔，无大咎。

〈本义〉过刚不中，故小有悔。巽体得正故无大咎。

《象》曰：干父之蛊，终无咎也。

〈程传〉以三之才。干父之蛊。虽小有悔。终无大咎也。盖刚断能干。不失正而有顺。所以终无咎也。

六四，裕父之蛊，往见吝。

〈本义〉以阴居阴，不能有为，宽裕以治蛊之象也。如是则蛊将日深，故往则见吝，戒占者不可如是也。

《象》曰：“裕父之蛊”，往未得也。

〈程传〉以四之才守常，居宽裕之时，则可矣。欲有所往，则未得也。“加其所任”，则不胜矣。

六五：干父之蛊，用誉。

〈程传〉五居尊位，以阴柔之质，当人君之干，而下应于九二，是能任刚阳之臣也。虽能下应刚阳之贤而倚任之，然己实阴柔，故不能为创始开基之事。承其旧业则可矣，故为“干父之蛊。”夫创业垂统之事，非刚明之才则不能。继世之君，虽柔弱之资，苟能任刚贤，则可以为善继而成令誉也。太甲、成王，皆以臣而用誉者也。〈本义〉柔中居尊、而九二承之以德、以此干蛊、可致闻誉，故其象占如此。

《象》曰：“干父用誉”，承以德也。

〈程传〉“《干》父之蛊”，而“用有令誉”者，以其在下之贤，承辅之以刚中之德也。